Нобэ
Жьыбгъэм и дунейпсо махуэщ
Армением и къэрал ныпым и махуэщ
1561 гъэм Идар Темрыкъуэ ипхъу Гуащэнэ (Марие) Москва нэсащ. Абы щIыгъуащ и дэлъху Думэныкъуэ, и шыпхъу Алътыншаш, абы и щхьэгъусэ Бекбулат, а тIум я къуэ Саин-Булат сымэ.
1862 гъэм Америкэм щыщ Гатлинг Ричард япэу пулемёт къигупсысащ.
1931 гъэм ВКП(б)-м и ЦК-м Москва къалэм метро щыухуэным теухуа унафэ къищтащ. 1935 гъэм и накъыгъэм къызэIуахащ абы и япэ гъуэгуанэр, «Сокольники» — «Парк культуры» жыхуиIэр.
1954 гъэм УЕФА зэгухьэныгъэр къызэрагъэпэщащ.
1984 гъэм СССР-м цIыхубэ махуэшхуэу иджыри зы щагъэуващ — ЩIэныгъэхэм я махуэр.
Урыс усакIуэ, адыгэ бзылъхугъэм теухуа усэ телъыджи зи къалэмыпэм къыпыкIа Бальмонт Константин къызэралъхурэ илъэси 149-рэ ирокъу.
Совет къэралым автомобиль къыщIэгъэкIын и IэнатIэр щызэтезыухуахэм ящыщ, СССР-м автомобиль транспортымрэ шоссе гъуэгухэмкIэ и министру щыта Лихачёв Иван къызэралъхурэ илъэси 120-рэ ирокъу.
КПСС-м и ЦК-м и секретарь нэхъыщхьэу, СССР-м и Совет Нэхъыщхьэм и Президиумым и УнафэщIу щыта Андропов Юрий къызэралъхурэ илъэси 102-рэ ирокъу.
Шэрджэс тхакIуэ Туаршы Аслъэн къызэралъхурэ илъэс 87-рэ ирокъу.
Дагъыстэн Республикэм и унафэщIу щыта Магомедов Магомедали и ныбжьыр илъэс 86-рэ ирокъу.
Совет актёр, РСФСР-м и цIыхубэ артист Державин Михаил и ныбжьыр илъэс 80 ирокъу.
КъБР-м щIыхь зиIэ и артист Пщыгъуэш Юрий къызэралъхурэ илъэс 73-рэ ирокъу.
НТВ телекомпанием и къызэгъэпэщакIуэхэм ящыщ, абы и унафэщIу илъэс зыбжанэкIэ лэжьа, цIыхухэм гунэс ящыхъу нэтын куэд езыгъэкIуэкIыу щыта журналист цIэрыIуэ Киселёв Дмитрий и ныбжьыр илъэс 60 ирокъу.
Латвием и президент Вейонис Раймондс и ныбжьыр илъэс 50 ирокъу.
Урысей актрисэ цIэрыIуэ, УФ-м щIыхь зиIэ и артист-кэ Ковальчук Аннэ и ныбжьыр илъэс 39-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 27 — 28-рэ, жэщым градус 18 — 20 щыхъунущ.
